Broj: 711-I-421-M-33/22-02-21

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Željke Karin, ravnateljice Nastavnog zavoda za javno zdravstvo Splitsko-dalmatinske županije,** za davanjem mišljenja Povjerenstva,na 156. sjednici, održanoj dana 27. siječnja 2021., daje sljedeće:

**MIŠLJENJE**

1. **Obveznica Željka Karin može za vrijeme obnašanja dužnosti ravnateljice Nastavnog zavoda za javno zdravstvo Splitsko-dalmatinske županije obavljati funkciju člana Povjerenstva za** **javnozdravstvenu djelatnost Hrvatske liječničke komore te za ovu funkciju i članstvo primati naknadu.**
2. **Sukladno odredbi članka 17. stavka 4. ZSSI-a obveznica Željka Karin je dužna prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnijela je obveznica Željka Karin, ravnateljica Nastavnog zavoda za javno zdravstvo Splitsko-dalmatinske županije.Zahtjev je u Povjerenstvu zaprimljen 21. siječnja 2022.g. pod poslovnim brojem 711-U-868-M-33/22-01-5, povodom kojeg se vodi predmet broj M-33/22.g.

Člankom 3. stavkom 1. podstavkom 65. ZSSI-a, propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog zakona, stoga je obveznica Željka Karin, ravnateljica Nastavnog zavoda za javno zdravstvo Splitsko-dalmatinske županije, kojoj je osnivač Splitsko-dalmatinska županija, dužna postupati sukladno odredbama ZSSI-a.

Člankom 8. stavkom 3. i 4. ZSSI-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da je do sada bila zamjenica predsjednice povjerenstva za javnozdravstvenu djelatnost Hrvatske liječničke komore te da ju je Središnje izborno povjerenstvo prijevremeno razriješilo mandata kako ne bi prekršila ZSSI.

Moli mišljenje Povjerenstva može li biti član Povjerenstva Hrvatske liječničke komore i primiti naknadu od strane Hrvatske liječničke komore za tu funkciju kao i o koju vrstu naknade bi mogla primati, te zahtjevu za mišljenje prilaže Pravilnik o pravima i obvezama u obavljanju dužnosti u Hrvatskoj liječničkoj komori, Pravilnik o izboru u tijela Hrvatske liječničkoj komori i Odluku o prestanku mandata.

Člankom 35. Zakona o liječništvu („Narodne novine“ broj 121/03., 117/08 u daljnjem tekstu: Zakon o liječništvu) propisano je da se liječnici koji rade na neposrednim poslovima zdravstvene zaštite obvezno udružuju u Hrvatsku liječničku komoru kao samostalnu i neovisnu strukovnu organizaciju sa svojstvom pravne osobe i javnim ovlastima. U okviru svojih djelatnosti Hrvatska liječnička komora predstavlja liječnike u Republici Hrvatskoj i u inozemstvu.

Tijela Hrvatske liječničke komore, sukladno članku 39. stavak 1. Zakona o liječništvu su Skupština, Vijeće, Izvršni odbor, predsjednik, Nadzorni odbor, sud i druga tijela utvrđena Statutom komore dok je stavkom 2. istog članka određeno da ustroj i tijela komore te njihov sastav, način izbora, prava i dužnosti uređuju se Statutom i drugim općim aktima komore. Člankom 11. Statuta Hrvatske liječničke komore određeno je da su tijela komore osim onih navedenih u članku 39. stavak 1. Zakona o liječništvu i Stalna povjerenstva Izvršnog odbora, Zamjenik predsjednika komore, Rizničar, Županijska povjerenstva komore i Središnje izborno povjerenstvo.

Sukladno članku 20. Statuta Hrvatske liječničke komore, Izvršni odbor Hrvatske liječničke komore čine predsjednik, zamjenik predsjednika, dopredsjednik, rizničar komore te predsjednici stalnih povjerenstava te u prve dvije godine mandata i bivši predsjednik Hrvatske liječničke komore.

Temeljem članka 21. Statuta Hrvatske liječničke komore Izvršni odbor osniva stalna povjerenstva, i to Povjerenstvo za medicinsku etiku i deontologiju, Povjerenstvo za stručna pitanja i stručni nadzor, Povjerenstvo za trajnu medicinsku izobrazbu liječnika, Povjerenstvo za primarnu zdravstvenu zaštitu, Povjerenstvo za bolničku djelatnost, Povjerenstvo za privatnu praksu i ugovornu specijalističku izvanbolničku djelatnost, Povjerenstvo za javnozdravstvenu djelatnost, Povjerenstvo za ostale liječničke djelatnosti, Povjerenstvo za međunarodnu suradnju te Povjerenstvo za mlade liječnike.

Temeljem članka 23. Statuta Hrvatske liječničke komore Stalna povjerenstva Izvršnog odbora Komore čine: predsjednik, zamjenik predsjednika te pet članova povjerenstva, osim što Povjerenstvo za stručna pitanja i stručni nadzor čine predsjednik, zamjenik predsjednika te sedam članova povjerenstva.

Djelokrug poslova Stalnih povjerenstava Izvršnog odbora Hrvatske liječničke komore propisan je za svako povjerenstvo pojedinačno člancima 24. do 33. Statuta Hrvatske liječničke komore.

Člankom 7. Pravilnika o pravima i obvezama u obavljanju dužnosti u Hrvatskoj liječničkoj komori propisano je da pravo na naknadu obuhvaća: novčanu naknadu za rad u tijelima Hrvatske liječničke komore, odnosno obavljanje dužnosti i suradnju s tijelima Hrvatske liječničke komore i naknadu određenih materijalnih troškova dok je člankom 8. određeno da se novčana naknada za rad u tijelima Hrvatske liječničke komore, odnosno obavljanje dužnosti i suradnju s tijelima Hrvatske liječničke komore odnosi se na naknadu koja osoba ostvaruje s osnove obavljanja dužnosti, odnosno članstva u tijelu Hrvatske liječničke komore ili sudjelovanja na sjednicama tijela Hrvatske liječničke komore.

Člankom 9. istog pravilnika određeno je da naknada određenih materijalnih troškova obuhvaća izdatke za službena putovanja, (izdatci za smještaj, izdatci za prijevoz, dnevnice za službeno putovanje) i ostale izdatke, na način propisan posebnom odlukom Izvršnog odbora Hrvatske liječničke komore dok se u članku 16. stavak navode naknade u bodovima na koje imaju pravo predsjednik, zamjenik predsjednika i članovi stalnih povjerenstava Hrvatske liječničke komore.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Iz odredbi Statuta HLK-a proizlazi da je HLK strukovna organizacija liječnika – doktora medicine, koja predstavlja te štiti prava i zastupa interese liječnika u Republici Hrvatskoj i inozemstvu, ali ima i određene javne ovlasti. Navedene javne ovlasti proizlaze iz posebnosti liječničke struke, i očituju se u davanju odobrenja za rad, određivanje cijena liječničkih usluga i dr., a članstvo je povezano sa specifičnim medicinskim obrazovanjem i stručnim kvalifikacijama.

U odnosu na obavljanje funkcije člana Stalnog povjerenstava Izvršnog odbora Hrvatske liječničke komore (uključujući funkciju zamjenika predsjednika stalnog povjerenstva za javnozdravstvenu djelatnost HLK), Povjerenstvo zaključuje da se radi o obavljanju stručnih poslova koji podrazumijevaju specifična znanja medicinske struke, u za tu svrhu posebno osnovanim radnim tijelima savjetodavnog karaktera, koja na taj način doprinose ukupnom ostvarenju razloga osnivanja Hrvatske liječničke komore.

Pretpostavka obavljanja ove funkcije i članstva u navedenim povjerenstvima je članstvo u samoj Hrvatskoj liječničkoj komori, kao strukovnoj organizaciji liječnika, a po prirodi stvari radi se o povremenom obavljanju poslova.

Stoga se u ovoj situaciji ne radi o drugoj javnoj dužnosti izvan kruga dužnosti određenih člankom 3. ZSSI-a, koju bi obveznik sukladno članku 17. stavku 1. ZSSI-a mogao obavljati za vrijeme obnašanja javne dužnosti ako je to iznimno posebnim zakonom dopušteno, niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, već o drugim poslovima koje obveznica može obavljati istodobno sa obnašanjem ravnateljice Nastavnog zavoda za javno zdravstvo Splitsko-dalmatinske županije te za to primati naknade na koje ima pravo sukladno Pravilniku o pravima i obvezama u obavljaju dužnosti u Hrvatskoj liječničkoj komori.

Sukladno odredbi članka 17. stavka 4. ZSSI-a, obveznica je dužna prilikom podnošenja imovinske kartice prijaviti Povjerenstvu prihode i naknade stečene na temelju obavljenih predmetnih poslova.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Željka Karin, elektroničkom dostavom
2. Objava na internetskoj stranici Povjerenstva
3. Pismohrana